b'\n_START_ARTICLE_\nKoti ja Yhteiskunta\n_START_PARAGRAPH_\nKoti ja Yhteiskunta oli Helsingiss\xc3\xa4 vuosina 1889\xe2\x80\x931911 ilmestynyt naistenlehti._NEWLINE_Suomen Naisyhdistyksen piiriss\xc3\xa4 perustettu Koti ja Yhteiskunta oli ruotsinkielisen Hemmet och Samh\xc3\xa4lletin ohella Suomen ensimm\xc3\xa4inen naisten j\xc3\xa4rjest\xc3\xb6lehti. Sis\xc3\xa4ll\xc3\xb6lt\xc3\xa4\xc3\xa4n erilaisina ne olivat my\xc3\xb6s maan ensimm\xc3\xa4iset naisten naisille tekem\xc3\xa4t lehdet. Koti ja Yhteiskunta siirtyi vuonna 1894 p\xc3\xa4\xc3\xa4toimittajansa Aleksandra Gripenbergin julkaistavaksi, mutta s\xc3\xa4ilyi sen j\xc3\xa4lkeenkin yhdistyksen \xc3\xa4\xc3\xa4nitorvena. Kerran kuukaudessa ilmestynyt lehti saavutti 3\xc2\xa0100 kappaleen levikin. Se sis\xc3\xa4lsi kirjoituksia naisten yhteiskunnallisesta asemasta sek\xc3\xa4 erilaisia kodinhoito-ohjeita. Ajan mittaan Koti ja Yhteiskunta muuttui yhteiskunnallisesta j\xc3\xa4rjest\xc3\xb6lehdest\xc3\xa4 yh\xc3\xa4 enemm\xc3\xa4n naisten kuluttajalehden suuntaan. Sen liittein\xc3\xa4 ilmestyiv\xc3\xa4t vuodesta 1895 l\xc3\xa4htien lis\xc3\xa4lehdet Kasvitarha ja Talouden alalta sek\xc3\xa4 erikseen tilattava K\xc3\xa4sit\xc3\xb6it\xc3\xa4. Niist\xc3\xa4 j\xc3\xa4lkimm\xc3\xa4inen jatkoi vuosina 1912\xe2\x80\x931925 erillisen\xc3\xa4 lehten\xc3\xa4 nimelt\xc3\xa4 K\xc3\xa4sit\xc3\xb6it\xc3\xa4 ja pukuja.'